Viraaliksi nousseella videolla Anne Arppe luistelee kevyen liikenteen väylällä.

Anne Arppe ja Lennart Holmberg olivat sunnuntaina aamupäivällä Turussa Portsan alueella ulkoiluttamassa koiraa ja totesivat Annanpuiston alapuolella sijaitsevan kevyen liikenteen väylän olevan aivan peilijäätikällä.

– Kun tulimme takaisin koiralenkiltä, Anne otti luistimet mukaan ja minulla välähti, että voisihan sen videoidakin, Holmberg sanoo.

Arppe jakoi videon Facebook-sivullaan seuraavalla jakotekstillä:

”Kiitos Turun kaupunki ja Kuntec. Turussa on vuosi vuodelta vähennetty luistelukenttien kunnossapitoa, ja monet kentistä on jo suljettu tältä talvelta luistelun osalta. Näin hiihtoloman alkaessa on kuitenkin ”mahtavaa” huomata, kuinka nämä luistelumahdollisuudet on tuotu tänä talvena ihan kotiovelle asti, ja Kuntec on mahdollistanut unohtumattomat hiihtolomakokemukset myös ihan Turun kaupungin keskustassa asuville.”

Turun keskustan alueella kunnossapidosta vastaa Turun kaupungin omistama yritys Kuntec Oy.

Iltalehti ei tavoittanut maanantaina Kuntecin edustajaa maanantaina iltapäivällä kommentoimaan asiaa.

Aiheesta uutisoi aiemmin Turun Sanomat.